**ЗАКОН ЗА ЕЛЕКТРОНСКО УПРАВУВАЊЕ И ЕЛЕКТРОНСКИ УСЛУГИ**

**Глава прва**

**ОПШТИ ОДРЕДБИ**

Член 1

Предмет на Законот

1. Со овој закон се уредува работата на министерствата, другите органи на државната управа, организациите утврдени со закон и други државни органи, органите на единиците на локалната самоуправа (во натамошниот текст: органи), при размена на податоци и документи во електронска форма, односно остварување на електронски услуги, кога тоа е утврдено со закон.
2. Со овој закон се уредува и работата на судовите, јавните обвинителства и државното правобранителство, правни лица на кои со закон им е доверено да вршат јавни овластувања, правни лица кои даваат и обезбедуваат услуги од јавен интерес, односно субјекти од областа на образованието, здравството, финансиите, банкарството, осигурувањето, енергетиката, водоснабдувањето, електронските комуникации, поштенските услуги и комуналните услуги при размена на податоци и документи во електронска форма, односно остварување на електронски услуги, кога тоа е утврдено со закон.

(3) Со овој закон се уредуваат и прашањата поврзани со воспоставувањето и функционирањето на Националниот портал на услуги, Каталогот на услуги и Една точка за услуги.

Член 2

Примена на Законот

(1) Одредбите на овој закон се применуваат и на работата на физички и правни лица при остварување на административни услуги по електронски пат.

(2) Одредбите на овој закон не се применуваат при работа со документи во електронска форма кои содржат класифицирани информации, како и на документи кои се однесуваат на заштита на интересите на безбедноста и одбраната на Република Македонија, кога тоа е утврдено со закон.

(3) Одредбите на овој закон не се однесуваат на правилата за работа со документи во хартиена форма, кога со закон се предвидува посебна постапка или форма за извршување на определени дејствија.

(4) Постапките предвидени со овој закон ќе се водат согласно со одредбите од Законот за општата управна постапка и посебните закони со кои што е уредена работата на субјектите од член 1 став 2 на овој Закон, ако со овој закон поинаку не е уредено.

Член 3

Цели на законот

Со овој закон се обезбедува ефикасно и ефективно спроведување на надлежностите на органите од член 1 став 1 на овој закон како и надлежностите, правата и овластувањата на субјектите од член 1 став 2 на овој закон , а **врз основа на утврдени стандарди и процедури, во согласност со одредбите на овој закон и** посебните закони, а во функција на обезбедување на електронски услуги за корисниците на услуги.

Член 4

Значење на поимите употребени во овој закон

(1) Одделни поими употребени во овој закон го имаат следново значење:

- ДОКУМЕНТ ВО ЕЛЕКТРОНСКА ФОРМА е секој запис што содржи податоци, кој може да се чува во информациските системи или да се пренесува преку телекомуникациска мрежа во електронска форма,

- УСЛУГА ЗА ЕЛЕКТРОНСКА ПРЕПОРАЧАНА ИСПОРАКА НА ДОКУМЕНТИ e услуга која овозможува пренос на документи меѓу органите меѓусебно, како и меѓу органите и физичките и правните лица по електронски пат преку единствената околина за размена на документи и податоци по електронски пат и обезбедува услуга за електронско потпишување и електронски печат, обезбедува доказ во врска со ракување со пренесените документи, вклучувајќи доказ за испраќање и примање на документите и ги заштитува пренесените документи од оштетување или недозволени измени.

- ИНФОРМАЦИСКИ СИСТЕМ е систем кој се користи за составување, праќање, примање, чување и друга обработка на податоци и документи во електронска форма,

- СЕРТИФИКАТ е потврда за исполнувањето на условите за функционирањето на информациските системи,

- ГЛАВЕН ОБРАБОТУВАЧ НА ПОДАТОЦИ е органот којшто може да собира, обработува и чува податоци, согласно со закон,

- БАЗА НА ПОДАТОЦИ е структурирана колекција на записи или податоци што се чуваат во електронска форма,

- ПОДАТОЦИ ВО ЕЛЕКТРОНСКА ФОРМА се податоци коишто се пратени или примени по електронски пат, вклучувајќи го и електронското разменување на податоци,

- РАЗМЕНА НА ПОДАТОЦИ е способност на информациските системи да обработуваат, меѓусебно да разменуваат и да чуваат документи и податоци по електронски пат, користејќи ги единствените технолошки стандарди и процеси,

- ЕДИНСТВЕНА ОКОЛИНА за размена на документи и податоци по електронски пат која е управувана околина за стандардизирана размена на документи и податоци меѓу органите,

- ИНФОРМАЦИСКА БЕЗБЕДНОСТ е систем на мерки за заштита на информациските системи, посебната телекомуникациска мрежа, документите во електронска форма и податоците во електронска форма од неовластен и случаен пристап, искористување, промена, спречување на пристапот до документите и податоците или нивно уништување, спречување на давањето на електронски услуги,

- **ЕЛЕКТРОНСКИ УСЛУГИ се административни услуги за чиешто обезбедување се одговорни органите во согласност со нивната законска надлежност, а истите ги обезбедуваат и по електронски пат,**

- КОРИСНИК НА ЕЛЕКТРОНСКИ УСЛУГИ е физичко или правно лице, кое поднело барање за остварување на административна услуга по електронски пат, согласно со закон (во натамошниот текст: корисник),

- ДАВАТЕЛ НА ЕЛЕКТРОНСКИ УСЛУГИ е главниот обработувач на податоци, којшто дава административни услуги по електронски пат на физички и правни лица, во рамките на својот делокруг на работа утврден со закон (во натамошниот текст: давател)

- ВЕРИФИКАТОР НА ПРОЦЕСИ ЗА ОБЕЗБЕДУВАЊЕ НА ЕЛЕКТРОНСКИ УСЛУГИ е административен службеник вработен во надлежен орган, кој во името на надлежниот орган ги потврдува административните процеси кои се поврзани со услугите што ги обезбедува органот, врз основа на претходно овластување издадено од раководното лице на органот на административниот службеник за верификација на процеси,

- НАЦИОНАЛЕН ПОРТАЛ ЗА УСЛУГИ е електронска платформа преку која се овозможува користење на електронските услуги, до која платформа се пристапува со користење на информатички технологии врз основа на логички поврзани процеси,

- КАТАЛОГ НА УСЛУГИ за целите на овој закон претставува единствена дата база на услуги, во кој се јасно и недвосмислено утврдени: надлежниот орган што ја обезбедува секоја поединечна услуга, законот од којшто произлегува услугата и надлежноста на органот, условите коишто е потребно да бидат исполнети за користење на секоја поединечна услуга, како и доказите коишто се потребни за користење на конкретната услуга, врз основа на закон,

- ЕДНА ТОЧКА ЗА УСЛУГИ претставува административна канцеларија која овозможува пристап до услуги на повеќе надлежни органи и во која може да се подигнат акти донесени од надлежните органи за кои е наменета административната канцеларија, а за кои услуги претходно е поднесено барање од страна на корисник на конкретна услуга којашто ја обезбедува надлежен орган во согласност со закон. Единствената точка за услуги обезбедува и информативни сервиси за различни видови на услуги кои ги обезбедуваат надлежните органи за населението во Република Македонија.

(2) Изразите што се употребуваат во овој закон чие значење не е дефинирано во ставот (1) од овој член, имаат значење утврдено со друг закон.

**Глава втора**

**СОБИРАЊЕ И ДОСТАВУВАЊЕ НА ПОДАТОЦИ ПО ЕЛЕКТРОНСКИ ПАТ**

Член 5

Еднократно собирање на податоци и пристап до нив

(1) Органите се должни да ги обезбедат по службена должност податоците од главниот обработувач на податоци коишто веќе се собрани од физичките и правните лица.

(2) Главниот обработувач на податоци е должен да обезбеди пристап на физичките и правните лица до податоците собрани во нив согласно со закон.

Член 6

Доставување на податоци по службена должност

Главниот обработувач на податоци е должен по службена должност да доставува податоци по претходно барање од органите, доколку тие се потребни за извршување на нивните работи согласно со закон.

Член 7

Автоматско доставување на податоци

(1) Барање за доставување на податоци од физички и правни лица до органите и известување од страна на органите, автоматски се врши по електронски пат.

(2) При недостиг на техничка можност за автоматско доставување на податоци и во случаи кога Законот предвидува регистрите да се водат рачно, податоците се доставуваат како електронски документи во формат со неструктурирана содржина или се доставуваат на хартија.

Член 8

Обврска за идентификација

Органите, физичките и правните лица, при размена на документи во електронска форма и при остварување на административни услуги по електронски пат, се должни да се идентификуваат со средство за електронска идентификација, во согласност со прописите за електронска идентификација, електронски документи и доверливи услуги.

Член 9

Обврска за интероперабилност на информациски системи

(1) Органите се должни да користат информациски системи што се интеропарабилни за работа на информациските системи во која се документира единственото време.

(2) Стандардите за интероперабилност на информациските системи од ставот (1) на овој член ги пропишува министерот кој раководи со органот на државна управа надлежен за работите од областа на информатичкото општество со посебен акт.

(3) По исклучок од ставот (1) на овој член, за органите кои немаат можност за непосредна размена на податоци и документи по електронски пат, за комуникација со другите органи можат да користат услуга за електронска препорачана испорака на документи преку сертифицирани информациски системи.

Член 10

Внатрешни правила за користење на информациските системи

Начинот на користење на информациските системи кај органите за обработка на податоците во електронска форма го уредуваат органите со посебни акти, освен ако поинаку не е предвидено со закон.

**Глава трета**

**ЕЛЕКТРОНСКИ УСЛУГИ**

I. Пристап и обезбедување на електронски услуги

Член 11

Извршување на електронски услуги

Органите се должни да извршуваат електронски услуги во рамките на својот делокруг на работа, освен ако со закон не е утврдена друга форма за извршување на тие услуги.

Член 12

Известување за извршена електронска услуга

(1) Давателот ги известува корисниците за извршените услуги од негова страна по електронски пат на адресата на електронската пошта назначена во барањето.

(2) Давателот задолжително јавно ја истакнува својата интернет страница.

(3) Во оние случаи во кои постапката согласно закон завршува со преземање на конкретни дејствија или мерки од страна на надлежниот орган, корисникот на електронската услуга добива известување преку националниот портал за услуги дека услугата е извршена на тој начин што надлежниот орган овозможил остварување на конкретно право или евидентирал исполнување на конкретна обврска.

(4) Во оние случаи во кои постапката согласно закон завршува со донесување на управен акт, корисникот на електронската услуга добива известување преку националниот портал за услуги дека услугата е извршена на тој начин што надлежниот орган го донел конкретниот управен акт со кој завршува постапката.

(5) Во случаите од ставот 4 на овој член, составен дел на известувањето за извршена електронска услуга е конкретниот акт донесен во форма на електронски документ, во согласност со закон.

Член 13

Пристап до електронските услуги

(1) Органот на државна управа надлежен за работите од областа на информатичкото општество е одговорен за непречено функционирање Националниот портал за електронски услуги.

(2) Давателот ги користи барањата за давање на административна услуга по електронски пат утврдени во согласност со закон.

(3) Постапката за електронско плаќање за извршените административни услуги по електронски пат се спроведува согласно со закон.

Член 14

Пристап до податоците и документите во електронска форма

Давателот е должен да му овозможи на корисникот пристап до сите податоци и документи што се однесуваат на бараната административна услуга по електронски пат согласно со закон, на начин кој дозволува нивно обновување и чување.

Член 15

Собирање, обработка и давање на лични податоци

(1) Давателот е должен да собира, да обработува и да дава на користење лични податоци само кога тоа е утврдено со закон.

(2) Личните податоци не можат да се користат за цели, различни од тие што се утврдени со овој закон, освен ако постои согласност на физичкото лице.

(3) Давателот го докажува постоењето на согласност на физичкото лице од ставот (2) на овој член.

(4) Во собирањето, обработката и давањето на користење на лични податоци, давателите се должни да ги применуваат прописите за заштита на личните податоци.

Член 16

Технички барања и политики

(1) Техничките барања за обезбедување на пристап до електронските услуги и политиката на давателот за користените графички и други портали на информацискиот систем ги пропишува министерот кој раководи со органот на државна управа надлежен за работите од областа на информатичкото општество со посебен акт.

(2) Техничките барања и политиката од ставот (1) на овој член се објавуваат на веб страницата на органот на државна управа надлежен за работите од областа на информатичкото општество и на Националниот портал за услуги.

II. Доставување на документи во електронска форма

Член 17

Поднесување на барање

(1) Корисникот може да поднесува барања во електронска форма, согласно со прописите за податоците во електронски облик и електронски потпис.

(2) Формата и содржината на барањето од став 1, како и начинот на доставување на истото, ги пропишуваат функционерите кои раководат со органите и субјектите кои обезбедуваат електронски услуги, со посебни акти за електронските услуги кои ги обезбедуваат.

Член 18

Начин на поднесување на барање

(1) Поднесувањето на барањата во електронска форма од физички или правни лица се врши:

1) преку Националниот портал за услуги и

2) на друг начин утврден со закон.

(2) Националниот портал за услуги од ставот (1) точка 1 на овој член обезбедува извршување на електронски услуги, согласно со прописите за електронска идентификација, електронски документи и доверливи услуги, со користење на едноставни средства за работа на корисникот, вклучувајќи ги и лицата со попреченост.

Член 19

Поднесување на барање преку Националниот портал за услуги

(1) Корисникот на електронски услуги пополнува стандардизирани обрасци во електронска форма, обезбедени преку националниот портал на услуги.

(2) Корисникот задолжително ги користи своите лични податоци при пополнувањето на обрасците и истиот го пополнува со точни и вистинити податоци.

(3) Заради обезбедување на електронските услугите надлежните органи преку националниот портал за услуги автоматски пристапуваат до личните податоци на корисникот на електронската услуга, кои се соодветни и неопходни за обезбедување на услугата за физичкото лице по електронски пат.

Член 20

Електронска форма на документите

(1) Електронската форма на документите е стандардизирана за сите документи коишто се издаваат од страна на надлежните органи при обезбедувањето на административни услуги по електронски пат, и соодветна на нивната пропишана форма и содржина, согласно закон.

(2) Електронската форма на документите од ставот (1) на овој член, ја пропишува министерот кој раководи со органот на државна управа надлежен за работите од областа на информатичкото општество со посебен акт.

Член 21

Обврска за поседување на електронска пошта за квалификувана електронска достава

(1) Корисникот е должен да ја пријави својата електронска пошта за добивање на електронски услуги од давателот, во согласност со прописите за електронска идентификација, електронски документи и доверливи услуги.

(2) Ако корисникот ја променил адресата без да го извести давателот, или дал погрешна електронска пошта, сите соопштенија испратени на дадената адреса се сметаат за уредно доставени.

(3) Доколку корисникот изврши промена на електронската пошта за добивање на електронски услуги, должен е настаната промена, доколку се работи за физички лица, да ја пријави по електронски пат најдоцна во рок од 5 работни дена од денот на промената, а доколку се работи за правно лице, истата најдоцна во рок од дваесет и четири часа Националниот портал за услуги ја презема од Централниот регистар на Република Македонија односно од надлежниот регистарски суд доколку се работи за политичка организација.

Член 22

Проверка на идентитетот на корисникот

Проверка на идентитетот на корисникот при поднесување на барањето по електронски пат се врши во согласност со прописите за електронска идентификација, електронски документи и доверливи услуги.

Член 23

Постапување со примени барања и документи во хартиена форма

(1) Кога барањата и документите на корисниците се поднесуваат до органите во хартиена форма, тие се воведуваат во информацискиот систем на органот преку нивно скенирање.

(2) Проверката дали целосно и точно одговара скенираното барање и документот со оригиналниот се врши со електронски потпис од вработениот кој го направил скенирањето.

(3) Барањата и документите од ставот (1) на овој член се чуваат во органите и можат да се разменуваат само во електронска форма.

III. Примање на документи во електронска форма

Член 24

Примање на барања по електронски пат

Барањата поднесени по електронски пат се примаат од лица овластени од давателот.

Член 25

Прием на барања

(1) Барање по електронски пат се смета за примено со негово регистрирање во Националниот портал на услуги или во единствената околина за размена на документи и податоци во електронска форма.

(2) Ризикот од грешки при доставување на барањето кон давателот е на товар на корисникот.

Член 26

Проверка за соодветност

Кога барањето што е испратено по електронски пат до давателот е во различна форма од утврдената, согласно со закон, или корисникот не може да се идентификува во согласност со закон, на корисникот му се праќа известување дека приемот не е потврден, како и причините за тоа.

Член 27

Потврда за прием

(1) По добивањето на барањето во електронска форма, на корисникот му се праќа потврда за приемот.

(2) Потврдата од ставот (1) на овој член е електронски документ чијашто содржина е определена согласно со прописите за архивски материјал.

Член 28

Проверка за точност

(1) Давателот врши проверка за точноста на барањето и за точноста на доставените податоци.

(2) Доколку се утврдат неправилности во барањето на корисникот му се праќа електронско известување со упатство и рок за отстранување на грешките, во согласност со Законот за општата управна постапка.

Член 29

Обработка на барањето во електронска форма

(1) Обработката на барањето се врши на начин и во постапка утврдена со законот со кој е определено правото или обврската за корисникот.

(2) При обработката на барањето преку Националниот портал за услуги, давателот ги користи податоците за корисникот содржани во регистарот на население, согласно Законот за регистар на население и прописите за заштита на личните податоци.

IV. Доставување и чување на документи во електронска форма

Член 30

Доставување на документи во електронска форма

Административните услуги по електронски пат на давателот, адресирани до корисникот, се доставуваат на електронската пошта, согласно со членот 21 од овој закон.

Член 31

Чување на документи во електронска форма

Сите добиени и доставени документи во електронска форма се чуваат во информацискиот систем на органите, согласно со закон.

Член 32

Доказна сила на документите во електронска форма

Документите во електронска форма издадени на начин определен со овој закон и согласно со прописите за податоците во електронски облик и електронски потпис имаат иста доказна сила како и документите издадени во хартиена форма.

**Глава четврта**

**КОМУНИКАЦИЈА МЕЃУ ОРГАНИТЕ ПО ЕЛЕКТРОНСКИ ПАТ, ФУНКЦИОНАЛНОСТ НА ИНФОРМАЦИСКИТЕ СИСТЕМИ И КОНТРОЛА**

I. Начин на комуникација меѓу органите по електронски пат

Член 33

Обврска за комуникација меѓу органите по електронски пат

(1) Органите се должни да разменуваат меѓусебно податоци и документи по електронски пат, заради остварување на работите утврдени со закон.

(2) Доколку тоа не е уредено со закон, начинот на комуникација меѓу органите по електронски пат за размена на податоци и документи може да се утврди со склучување на договори меѓу органите.

Член 34

Користење на единствени стандарди и правила

(1) Органите се должни да користат унифицирани номенклатури во меѓусебната комуникација по електронски пат.

(2) Стандардите и правилата за унифицирани номенклатури од ставот (1) на овој член ги пропишува министерот кој раководи со органот на државна управа надлежен за работите од областа на информатичкото општество со посебен акт.

Член 35

Обезбедување на информациска безбедност

(1) Органите се должни да применат мерки за информациска безбедност на информацискиот систем кој го користат за комуникација по електронски пат.

(2) Посебните стандарди и правила за информациска безбедност на системот од ставот (1) на овој член ги пропишува министерот кој раководи со органот на државна управа надлежен за работите од областа на информатичкото општество со посебен акт.

(3) Стандардите и правилата за безбедност на информациските системи коишто се користат од органите за комуникација по електронски пат ги пропишува министерот кој раководи со органот на државна управа надлежен за работите од областа на информатичкото општество со посебен акт.

Член 36

Бази на електронски услуги

(1) Органот на државна управа надлежен за работите од областа на информатичкото општество со посебен акт води евиденција на базите на електронски услуги како посебна електронска база на податоци за сите органи, која содржи опис на услугата преку определен технички стандард и спецификација.

(2) Начинот на користењето, запишувањето, пристапот и чувањето на евиденцијата од ставот (1) на овој член го пропишува министерот кој раководи со органот на државна управа надлежен за работите од областа на информатичкото општество со посебен акт.

Член 37

Сертификат за функционалност на информациските системи

(1) Министерството за информатичко општество и администрација ги сертифицира информациските системи кои ги користат органите за комуникација по електронски пат.

(2) Начинот на сертифицирање од ставот (1) на овој член, како и формата и содржината на сертификатот ги пропишува министерот за информатичко општество и администрација.

Член 38

Контрола на функционалноста на информациските системи

Органот на државна управа надлежен за работите од областа на информатичкото општество врши контрола над функционалноста на информациските системи, кои ги користат органите за меѓусебна комуникација по електронски пат.

**Глава петта**

**НАЦИОНАЛЕН ПОРТАЛ НА УСЛУГИ, КАТАЛОГ НА УСЛУГИ И ЕДНА ТОЧКА ЗА УСЛУГИ**

Член 39

Содржина на Националниот портал на услуги

(1) Националниот портал на услуги содржи стандардизирани обрасци кои му се потребни на корисникот на електронската услуга за остварување на неговите права или за исполнување на неговите обврски, согласно закон.

(2) Националниот портал за услуги со **користење на информатички технологии** врз основа на логички поврзани процеси за корисникот на електронските услуги овозможува поднесување на барање до надлежните органи, по електронски пат.

(3) Националниот портал на услуги се воспоставува и го води органот на државна управа надлежен за работите од областа на информатичкото општество.

Член 40

Евидентирање на електронските услуги во Националниот портал на услуги

(1) Секој надлежен орган е должен да ги евидентира електронските услуги на јасен, прецизен и едноставен начин во националниот портал за услуги што ги обезбедува во согласност со закон.

(2) По уписот во евиденцијата на услуги во националниот портал за услуги, а пред нивното објавување на националниот портал за услуги, верификаторот на процесите за обезбедување на електронски услуги ја потврдува содржината на стандардизираните електронски обрасци и ги потврдува административните процеси кои се поврзани со услугите што ги обезбедува органот.

(3) Верификаторот на процесите за обезбедување на електронски услуги ја потврдува содржината на стандардизираните електронски обрасци и ги потврдува административните процеси врз основа на претходно овластување издадено од раководното лице на органот.

Член 41

Ажурирање на електронските услуги

(1) Надлежниот орган е должен секоја услуга што ја обезбедува поединечно да ја ажурира во случаи на било какви променети околности кои влијаат на обезбедување на таа услуга.

(2) По спроведеното ажурирање на услугите во националниот портал за услуги, а пред нивното објавување на порталот, истите се потврдуваат и одобруваат од страна на верификаторот на процесите за обезбедување на услугите.

(3) Надлежниот орган е должен пред секоја измена и дополнување на закон или подзаконски акт со кој е веќе утврдена електронска услуга, да го извести органот на државна управа надлежен за работите од областа на информатичкото општество..

Член 42

Функција на Каталогот на услуги

(1) Основната функција на каталогот на услуги е да обезбеди неопходни информации за процедурите и потребните документи за остварување на конкретно право или исполнување на конкретна обврска од страна на физичките лица, а за кои е надлежен соодветен орган.

(2) Каталогот на услуги се води во електронска форма од страна на органот на државна управа надлежен за работите од областа на информатичкото општество.

Член 43

Начин на каталогизација на услугите

(1) Каталогот на административни услуги ги содржи податоците за административните услуги кои ги обезбедуваат надлежните органи, групирани по сродни административни области.

(2) Органите се должни да ги ажурираат, одржуваат и чуваат базите на административните услуги по електронски пат, а се одговорни и за промените што се однесуваат на статусот на административни услуги.

(3) Пред објавување на информациите содржани во каталогот што се однесуваат на услугите за кои е надлежен секој орган поединечно, истите се потврдуваат и одобруваат од страна на верификаторот на процесите за обезбедување на услугите од надлежниот орган.

(4) Начинот на каталогизација на услугите содржани во каталогот на услуги го пропишува министерот кој раководи со органот на државна управа надлежен за работите од областа на информатичкото општество со посебен акт..

Член 44

Една точка за услуги

(1) Една точка за услуги обезбедува пристап до услуги на повеќе надлежни органи, преку виртуелен или физички простор каде може да се поднесат барања до надлежни органи или да се подигнат акти донесени од надлежните органи за кои е намнета точката за услуги.

(2) Една точка за услуги обезбедува и информативни сервиси за различни видови на услуги кои ги обезбедуваат надлежните органи за населението во Република Македонија.

(3) Распределбата на надлежните органи во една точка за услуги ја определува кој раководи со органот на државна управа надлежен за работите од областа на информатичкото општество со посебен акт.

**Глава шеста**

**НАДЗОР**

Член 45

**(1) Надзор над примената на овој закон врши органот на државна управа надлежен за работите од областа на информатичкото општество..**

**(2) Формата и содржината на записникот и на прекршочниот налог ги пропишува Министерот** кој раководи со органот на државна управа надлежен за работите од областа на информатичкото општество со посебен акт.

**Глава седма**

**ПРЕКРШОЧНИ ОДРЕДБИ**

Член 46

(1) Глоба во износ од 500 до 1.000 евра во денарска противвредност ќе му се изрече за прекршок на функционерот кој раководи со органот, односно раководното лице ако постапи спротивно на одредбите од членовите 5, 6, 8, 9 став (1) овој закон.

(2) Глоба во износ од 500 до 1.000 евра во денарска противвредност ќе му се изрече за прекршок на службено лице во орган ако ги стори прекршоците утврдени во ставот (1) од овој член.

Член 47

(1) Глоба во износ од 1.000 до 1.500 евра во денарска противвредност ќе му се изрече за прекршок на функционерот кој раководи со органот, односно раководното лице ако постапи спротивно на одредбите од членовите 11, 12 став (2) и 14 на овој закон.

(2) Глоба во износ од 1.000 до 1.500 евра во денарска противвредност ќе му се изрече за прекршок на службено лице во орган ако ги стори прекршоците утврдени во ставот (1) од овој член.

Член 48

(1) Глоба во износ од 1.500 до 2.000 евра во денарска противвредност ќе му се изрече за прекршок на функционерот кој раководи со органот, односно раководното лице ако постапи спротивно на одредбите од членовите 33 став (1), 34 став (1), 35 став (1), 40 став (1), 41 став (1) и 43 став (2) на овој закон.

(2) Глоба во износ од 1.500 до 2.000 евра во денарска противвредност ќе му се изрече за прекршок на службено лице во орган ако ги стори прекршоците утврдени во ставот (1) од овој член.

**Глава осма**

**ПРЕОДНИ И ЗАВРШНИ ОДРЕДБИ**

Член 49

Органите кои склучиле договор за поврзување на единствената околина, се смета дека ги исполнуваат условите за поврзување на единствената околина определени со овој закон.

Член 50

Подзаконските акти утврдени со овој закон ќе се донесат во рок од три месеца од денот на влегувањето во сила на овој закон.

Член 51

Со влегувањето во сила на овој закон, престанува да важи Законот за електронско управување.

Член 52

Овој закон влегува во сила осмиот ден од денот на објавувањето во "Службен весник на Република Македонија", **а ќе започне да се применува во рок од три месеци од денот на влегувањето во сила.**